## Uredba o izgledu, sadržaju i pravu uporabe službene iskaznice i službene značke službenih osoba Vojne sigurnosno-obavještajne agencije

### NN 124/2006 (15.11.2006.), Uredba o izgledu, sadržaju i pravu uporabe službene iskaznice i službene značke službenih osoba Vojne sigurnosno-obavještajne agencije

# VLADA REPUBLIKE HRVATSKE

2743

Na
temelju članka 62. stavka 1. Zakona o sigurnosno-obavještajnom sustavu
Republike Hrvatske (»Narodne novine«, br. 79/06 i
105/06), Vlada Republike Hrvatske je na prijedlog ministra obrane, a uz
prethodnu suglasnost Predsjednika Republike Hrvatske, na sjed­nici održanoj 10. studenoga 2006. godine donijela

## UREDBU

### O IZGLEDU, SADRŽAJU I PRAVU UPORABE SLUŽBENE ISKAZNICE I SLUŽBENE ZNAČKE SLUŽBENIH OSOBA VOJNE SIGURNOSNO-OBAVJEŠTAJNE AGENCIJE

Članak 1.

Ovom
Uredbom propisuje se izgled, sadržaj i pravo uporabe službene iskaznice i
službene značke službene osobe Vojne sigurnosno-obavještajne agencije (u
daljnjem tekstu: VSOA), kao i vođenje evidencije o službenim iskaznicama i
službenim značkama te način njihova izdavanja i zamjene.

Članak 2.

Službenom
iskaznicom i službenom značkom (u daljnjem tekstu: iskaznica i značka) službene
osobe VSOA-e dokazuju svoju pripadnost VSOA-i. Pravo uporabe iskaznice i značke
imaju službene osobe VSOA-e.

Službene
osobe VSOA-e koriste iskaznicu i značku isključivo prilikom obavljanja
službenih poslova u svrhu identifikacije pri izvršenju službenih zadaća.

Iskaznicu
i značku nije dozvoljeno iznositi s područja Repub­like
Hrvatske.

Članak 3.

Iskaznica
je izrađena tehnikom zaštitnog tiska s plastičnim omotom veličine 55 x 85 mm.

Iskaznica
je srebrne boje i sadrži:

a)
na prednjoj strani:

Znak
VSOA-e koji sadrži i grb Republike Hrvatske,

1.
natpis: »REPUBLIKA HRVATSKA«,

2.
natpis: »MINISTARSTVO OBRANE«,

3.
natpis: »VOJNA SIGURNOSNO-OBAVJEŠTAJNA AGENCIJA«,

4.
natpis: »SLUŽBENA ISKAZNICA«,

5.
mjesto za fotografiju veličine 25 x 30 mm, a preko donjeg lijevog kuta
fotografije utisnut pečat VSOA-e,

6.
ispod fotografije je ime i prezime službene osobe,

7.
na dnu je serijski broj iskaznice.

b)
na poleđini:

1.
tekst: »Nositelj ove iskaznice ovlašten je sukladno Zakonu o
sigurnosno-obavještajnom sustavu Republike Hrvatske prikupljati podatke od
zaposlenika i pripadnika MORH-a i OSRH, utvrditi identitet, obavljati
obavijesne razgovore i sigurnosne provjere, ostvariti neposredan uvid u
dokumentaciju i podatke MORH-a i OSRH, i drugih nadležnih tijela kada se radi o
zaposlenicima i pripadnicima MORH-a i OSRH, obavljati nadzor radova i tehničke
dokumentacije, telekomunikacijske i informatičke opreme i nadzor informacijske
sigurnosti u MORH-u i OSRH, obavljati poslove zaštite štićenih osoba, vojnih
objekata i prostora te poduzimati ostale mjere i radnje predviđene Zakonom.
Čelnici, zaposlenici i pripadnici MORH-a i OSRH i drugih nadležnih tijela u
okviru Zakonom određenog djelokruga dužni su udovoljiti zahtjevu nositelja
iskaznice glede podataka kojima raspolažu. Nositelj iskaznice nosi i ima pravo
uporabiti vatreno oružje sukladno propisanim ovlastima.«

2.
mjesto za pečat po sredini,

3.
datum izdavanja u donjem srednjem djelu,

4.
potpis ravnatelja VSOA-e.

Članak 4.

Značka
VSOA-e je metalna, veličine 48 × 62 mm, komponirana je kao cjelina dvaju
ovalnih štitova s pripadajućim simbolima.

Veći
ovalni štit u podlozi nosi na sebi puni pripadajući naziv:

»VOJNA
SIGURNOSNO-OBAVJEŠTAJNA AGENCIJA« (na plavoj podlozi).

Štit
završava u gornjem dijelu dvjema stiliziranim glavama sokolova u »dijalogu«, a
međusobno povezanih kvadratnim pleterom. Glave sokolova i pleter su zlatne
boje.

Središnji
ovalni štit sadrži na sebi stilizirani okrugli pleter zlatne boje na štitu
zlatne boje. Unutar okruglog pletera nalazi se grb Republike Hrvatske u
originalnim bojama, a ispod grba nalaze se ukršteni mač i ključ zlatne boje
koji su spojeni s kvadratom crvene boje. Ispod okruglog pletera, a u donjem
djelu štita je prostor gdje se ugravira serijski broj značke u crnoj boji.

Članak 5.

Kožni
povez za iskaznicu i značku je crne boje s dvostrukim pregibom veličine 80 x
110 mm svakog pregiba.

Na
kožnom povezu zlatotiskom je utisnut natpis: »REPUBLIKA HRVATSKA«,
»MINISTARSTVO OBRANE«, »VSOA«.

Članak 6.

Sadržaj,
odnosno obrazac službene iskaznice, te izgled službene značke otisnut je u
prilogu ove Uredbe i njen je sastavni dio.

Članak 7.

Odobrenje
o izdavanju iskaznice i značke daje ravnatelj VSOA-e na prijedlog čelnika
ustrojstvene jedinice, a iskaznice i značke izdaje nadležna ustrojstvena
jedinica VSOA-e.

O
izdanim iskaznicama i značkama nadležna ustrojstvena jedinica VSOA-e vodi evidenciju
koja sadrži:

1.
redni broj,

2.
prezime i ime službene osobe,

3.
fotografiju službene osobe veličine 30 x 35 mm,

4.
naziv ustrojstvene jedinice VSOA-e u kojem je službena osoba u službi,

5.
serijski broj iskaznice i značke,

6.
datum izdavanja,

7.
potpis primatelja,

8.
potpis izdavatelja,

9.
datum i razlog povrata iskaznice i značke,

10.
ovjera povrata iskaznice i značke,

11.
rubrike za napomenu.

Članak 8.

Službena
osoba koja izgubi iskaznicu i/ili značku ili na drugi način ostane bez
iskaznice i/ili značke dužna je o tome odmah izvijestiti neposredno nadređenu
osobu.

Nova
iskaznica i/ili značka izdat će se nakon što je izgubljena ili na drugi način
nestala iskaznica i/ili značka oglašena nevažećom u »Narodnim novinama«.

Troškove
oglašavanja u »Narodnim novinama« i troškove izdavanja nove iskaznice i/ili
značke snosi službena osoba koja je iskaznicu i/ili značku izgubila ili ostala
bez nje svojom krivnjom.

Službena
osoba kojoj prestane služba u VSOA-i ili koja izgubi status službene osobe
dužna je po primitku rješenja o prestanku službe, odnosno o rasporedu na drugo
radno mjesto, iskaznicu i značku predati neposredno nadređenom čelniku
ustrojstvene jedinice u kojoj je zaposlena, a koji je zaprimljenu iskaznicu i
značku dužan dostaviti nadležnoj ustrojstvenoj jedinici VSOA-e.

Na
način iz stavka 4. ovoga članka službena osoba dužna je postupiti i ukoliko
duže od 30 dana ne obnaša poslove radnog mjesta (bolovanje, školovanje i
slično).

Članak 9.

Službenoj
osobi udaljenoj iz službe oduzima se iskaznica i značka dok udaljenje traje.

Rješenjem
kojim je službena osoba udaljena iz službe određuje se i oduzimanje iskaznice i
značke.

Članak 10.

Iskaznice
i značke izdane prema ranijim propisima zamijenit će se iskaznicama i značkama
propisanim ovom Uredbom u roku od 60 dana od dana stupanja na snagu ove Uredbe.

Članak 11.

Danom
stupanja na snagu ove Uredbe prestaje važiti Uredba o službenoj iskaznici i
znački službene osobe Vojne sigurnosne agencije (»Narodne novine«, broj
83/2003).

Članak 12.

Ova
Uredba stupa na snagu danom objave u »Narodnim novinama«.

Klasa:
200-01/06-02/05

Urbroj: 5030109-06-5

Zagreb,
10. studenoga 2006.

Predsjednik

**dr****. sc. Ivo
Sanader, v. r.**

![](dodatni/143919.gif)

Uredba, NN 124/2006-2743